
Se  pune  întrebarea  la  ce vârstă  se  pot introduce noţiuni ale matematicii moderne ?

Psihologul J.S. Bruner a elaborat celebra şi mult discutata ipoteză că oricărui copil, la orice stadiu de dezvoltare, i se poate preda cu succes orice obiect de învăţământ într-o formă intelectuală adecvată. Cum singur recunoaşte, ideea este foarte îndrăzneaţă, dar esenţială pentru alcătuirea programelor şcolare. Este posibil să predăm copiilor de orice vârstă, orice noţiune, cu condiţia ca aceasta să-i fie prezentată potrivit modului de gândire al copilului. 
Sistemul noţional ştiinţific al matematicii moderne nu poate fi introdus decât treptat şi dezvoltat permanent. În acest sens, J.S. Bruner recomandă o programă de învăţământ în spirală, în cadrul căreia ideile să fie prezentate mai întâi într-o formă şi într-un limbaj corect, deşi mai puţin precis, astfel încât să poată fi înţelese de copii, revenindu-se ulterior la ele cu o precizie şi o comprehensiune mai mare, până când, în cele din urmă, elevul ajunge să le stăpânească bine. El este deci pentru o programă organizată, pe structuri din ce în ce mai complexe.

Prezentarea conţinutului matematic cât mai clar, atrăgător, variat şi la nivelul posibilităţilor de înţelegere al micilor elevi stimulează interesul pentru această disciplină, plăcerea de a căuta şi satisfacţia de a descoperii lucruri noi, dar şi a obţine rezultatele mult aşteptate, notele mari. Învăţătorul va putea cunoaşte mult mai bine elevii cu care lucrează şi îi va putea îndruma acolo unde aceştia vor avea nevoie, astfel încât relaţia elev - învăţător va fi stabilită.

Conţinutul manualului îl orientează pe învăţător cum să-şi construiască lecţiile, dar acesta aduce fiecărei lecţii contribuţia sa personală - cu exemple proprii, potrivit condiţiilor concrete ale clasei.

În utilizarea materialului didactic la lecţie, învăţătorul va avea în vedere că nu abundenţa de material hotărăşte succesul lecţiei, ci arta de a-l folosi, cât mai puţin şi cât mai simplu, dar care să asigure în cel mai înalt grad lămurirea conţinutului de idei.

O grijă deosebită se acordă limbajului matematic, astfel ca elevii să-şi însuşească în mod corect definiţiile, regulile şi alte enunţuri matematice, dar în nici un caz prin memorări mecanice. De aici necesitatea ca învăţătorul să asigure o manieră pertinentă de exprimare şi corespunzătoare vârstei elevilor. Astfel, elevii vor împrumuta pe nesimţite modul de exprimare al învăţătorului, în ritmul de însuşire propriu fiecărui elev.

De asemenea, este cunoscut că elevii de vârstă mică îşi însuşesc destul de repede cunoştinţele, dar le şi uită repede, dacă nu le repetă sistematic. Lecţiile de fixare şi aprofundare sistematică vor permite ca anumite cunoştinţe transmise elevilor să fie cu adevărat un bun câştigat, pe care ei să se poată sprijini în însuşirea graduală a cunoştinţelor şi diverselor aplicaţii practice.

Când intervine fenomenul de oboseală, de plictiseală, randamentul activităţii scade, se iroseşte timpul; în această situaţie se recomandă să se folosească forme variate de organizare a activităţii instructiv educative, care să stimuleze interesul copiilor şi să le concentreze atenţia şi apoi să se treacă la o temă nouă, având grijă să se revină periodic, spre a preveni uitarea.

Învăţătorul va sintetiza principalele idei pe care elevul trebuie să le reţină. Dacă a reuşit să le transmită, să zicem 30 de cuvinte dintr-o sută, înseamnă că celelalte 70 nu reprezintă altceva decât un balast care îngreunează asimilarea conţinutului lecţiei.

Pentru clarificarea şi fixarea cunoştinţelor, pentru antrenarea capacităţii de utilizare independentă a lor, pentru formarea de abilităţi şi deprinderi de aplicare în cele mai diverse situaţii, un mare rol îl au exerciţiile şi rezolvările de probleme. Trebuie lucrat nu cât mai mult, ci cât mai bine în funcţie de clasă. Copiii să poată aplica cunoştinţele asimilate în cât mai multe cazuri. 

Învăţarea calculului nu se reduce la memorarea unei formule sau a unei tehnici, a unor procedee empirice, ci trebuie să provoace la elevi o adevărată gimnastică intelectuală, să le creeze o nouă atitudine logică faţă de diversele fenomene ale vieţii obişnuite, să-i iniţieze într-o formă de raţionament care constituie un important progres psihic. 

În predarea noţiunii de număr, trebuie să se dezvolte la copil simultan perceperea numărului atât din punct de vedere cardinal, dar şi ordinal. El va înţelege, de exemplu, valoarea numărului 9 ca fiind format din 3 şi 3 şi 3 sau din 6 şi 3, sau 4 şi 5,......, submulţimi din care se formează numărul respectiv.

Copilul recunoaşte cifra care reprezintă un număr, dar trebuie să ne asigurăm că a realizat o asimilare perfectă şi o integrare completă a diferitelor aspecte ale gândirii şi acţiunii cu numerele. 

Trebuie lucrat cu multă migală până când copilul reuşeşte să stăpânească frumoasa structură a numeraţiei zecimale, în unitatea sa: U.Z.S. (unităţi, zeci, sute), şi a vocabularului necesar.
În rezolvarea problemelor, un rol deosebit îl au paşii mici. Fiecare problemă rezolvată să fie un punct de plecare pentru următoarea. De aceea ele trebuie bine judecate. Problemele se cer atent analizate: Ce ştim? De ce? Ce nu ştim? De ce? 

Este necesar să se realizeze cu copiii şi exerciţii de scriere a rezolvării problemei într-o expresie matemetică care sub aspect psihologic reprezintă exerciţii de gândire sintetică.

Permanent, elevii consolidează şi fixează ceea ce au învăţat ( ordinea operaţiilor, calculul în sine) şi pregătesc treapta următoare.
Succesul muncii  învăţătorului este asigurat de perseverenţa cu care face apel la posibilităţile de autodepăşire ale copiilor. Să existe interdependenţă între realitate şi traducerea sa şi atunci edificiul matematic va fi solid. Copilul învaţă înţelegând şi înţelege învăţând.

Grigore Moisil spunea: „Matematica este o aventură a spiritului ... Limbajul exact acţionează asupra părţii exacte a minţii şi aceasta este matematica, logica matematică“. 

